TMIลุยรับออเดอร์อินเดีย-เขมรเพิ่ม
TMI จ่อรับออร์เดอร์จากอินเดีย-กัมพูชาเพิ่ม หลังการเปิดเสรีการค้าเริ่มมีผลบังคับใช้เต็มรูปแบบ
27 ก.ย. 2553

TMI จ่อรับออร์เดอร์จากอินเดีย-กัมพูชาเพิ่ม หลังการเปิดเสรีการค้าเริ่มมีผลบังคับใช้เต็มรูปแบบ
นายธีระศักดิ์  ประสิทธิ์รัตนพร รองกรรมการผู้จัดการ บริษัท ธีระมงคล อุตสาหกรรม( TMI)  เปิดเผยว่า หลังจากที่บริษัทได้เข้าไปจัดการแสดงสินค้า (โรดโชว์) ในประเทศอินเดียว่า มีลูกค้าสนใจอยู่  2-3 ราย ซึ่งอยู่ระหว่างการเจรจา ขณะที่คาดว่าจะมีลูกค้ารายใหญ่สั่งซื้อสินค้า (ออร์เดอร์) เฉลี่ย 3 ตู้คอนเทนเนอร์ต่อเดือน 
ทั้งนี้คาดว่าจะได้รับการตอบรับที่ดี เนื่องจากมีการเปิดเสรีการค้าหรือ  FTA (Free Trade Agreement) ที่ทำไว้กับประเทศอินเดีย และประเทศอื่นๆ เริ่มมีผลบังคับใช้อย่างเต็มรูปแบบ ในเรื่องของอัตราภาษี 0% จึงคาดว่าจะมีลูกค้าใหม่เข้ามาอย่างต่อเนื่อง 
“เราน่าจะมีโอกาสที่จะได้ลูกค้าใหม่ที่เป็นรายใหญ่ ซึ่งเค้าจะซื้อตกเฉลี่ย 3 ตู้คอนเทนเนอร์ แต่คาดว่ารายใหญ่อาจจะยังไม่เห็นในปีนี้ แต่รายเล็กน่าจะได้หลายรายอยู่ เพราะเท่าที่คุยก็มีสนใจเยอะ”นายธีระศักดิ์ กล่าว
สำหรับการไปโรดโชว์ในประเทศอินเดียมองว่าเป็นตลาดที่ใหญ่มาก และน่าจะมีตัวแทนจำหน่ายให้กับบริษัทได้หลายราย เพราะมีช่องทางในการทำตลาดอีกมาก และงานก่อสร้างที่กำลังขยายตัวทั้งอินเดียและเอเชียใต้ ซึ่งในปัจจุบันมีอยู่เป็นจำนวนมาก จึงเป็นโอกาสที่ TMI จะเข้าไปเจาะตลาดเพิ่มมากขึ้น โดยกลุ่มสินค้าที่มีลูกค้าให้ความสนใจเป็นพิเศษ คือ กลุ่มบัลลาสต์, รีโมทสวิตซ์ เป็นต้น
อย่างไรก็ตามการไปเปิดตลาดในประเทศอินเดียและปากีสถานถือเป็น 2 ประเทศใหญ่ที่น่าจะเพิ่มยอดขายได้มาก ขณะที่ปัจจุบันบริษัทมีลูกค้าในแถบตะวันออกกลาง บังกะลาเทศ รวมถึงโซนเอเซียอย่างพม่า ลาว เวียดนาม และกัมพูชา 
นอกจากนี้ยังอยู่ระหว่างเจรจากับลูกค้ากัมพูชาซึ่งคาดว่าจะได้ออร์เดอร์เพิ่มขึ้น เพราะช่วงนี้ที่กัมพูชามีการก่อสร้างอยู่เป็นจำนวนมาก ดังนั้นโอกาสที่จะมียอดขายเพิ่มขึ้นจากประเทศนี้น่าจะไม่ใช่เรื่องยาก 
ด้านยอดขายในช่วงครึ่งปีหลังของปีนี้มั่นใจว่าจะดีกว่าครึ่งปีแรก เพราะทุกปียอดขายช่วงปลายปีจะดีกว่า เนื่องจากมีการปิดงบของรัฐบาล รวมถึงเอกชนส่วนใหญ่จะมีการจัดงานต่างๆ และงานอีเว้นท์ ทำให้ในช่วงปลายปีจะมียอดขายที่เพิ่มขึ้นกว่าครึ่งปีแรก